APSTIPRINĀTS

Ar uzņēmējdarbības atbalsta programmas

“Augsti kvalificētu speciālistu relokācija”

vērtēšanas komisijas 14.08.2023. protokolu Nr. 6

**Rīgas pašvaldības aģentūras “Rīgas investīciju un tūrisma aģentūra” uzņēmējdarbības atbalsta programmas “****Augsti kvalificētu speciālistu relokācija” konkursa nolikums**

**Konkursa identifikācijas numurs - AKSR2023.**

# 1. Vispārīgie jautājumi

1. Nolikums nosaka kārtību, kādā piešķir līdzfinansējumu Rīgas pašvaldības aģentūras “Rīgas investīciju un tūrisma aģentūra” augsti kvalificētu speciālistu relokācijas konkursa (turpmāk – Konkurss) ietvaros.
2. Konkursu rīko Rīgas pašvaldības aģentūra “Rīgas investīciju un tūrisma aģentūra” (turpmāk – Aģentūra).
3. Iesniegtos pieteikumus (turpmāk – Pieteikums) vērtē Aģentūras izveidota komisija (turpmāk – Komisija).
4. Visa komunikācija ar konkursa dalībniekiem notiks e‑pastā, rakstot uz pieteikumā norādītajām kontaktpersonu e-pasta adresēm.
5. Nolikumā lietotie termini:
	1. Pretendents – Komercreģistrā reģistrēta juridiska persona (izņemot pilnīgas vai daļējas valsts un pašvaldību kapitālsabiedrības) vai arī Biedrību un nodibinājumu reģistrā reģistrēta biedrība vai nodibinājums, vai arī uzskaitīto juridisko personu apvienība, kas iesniegusi Konkursa pieteikumu;
	2. Speciālists – fiziska persona, augsti kvalificēts speciālists, kurš ir saņēmis Latvijas republikas rezidenta statusu 3 (trīs) mēnešu laikā pēc Pretendenta pieteikuma iesniegšanas, bet ne vēlāk kā 1 (vienu) mēnesi no darba attiecību uzsākšanas;
	3. Saņēmējs – Pretendents, kurš saņems līdzfinansējumu augsti kvalificētu speciālistu relokācijai uz Rīgu.
6. Konkursa mērķauditorija ir Pretendenti, kuri ikdienā rada inovatīvus, tehnoloģiskus risinājumus ar augstu pievienoto vērtību un kuri savas darbības nodrošināšanai vēlas pieņemt darbā augsti kvalificētus speciālistus.
7. Programmas mērķis ir ar līdzfinansējuma palīdzību veicināt jaunuzņēmumu ekosistēmas izaugsmi Rīgā, jaunu talantu ar starptautisku pieredzi ieplūšanu Rīgā, tādā veidā veicinot pieredzes apmaiņu nozarē un Rīgas kā jaunuzņēmumiem draudzīgas pilsētas atpazīstamību.
8. Lai saņemtu atbalstu, konkursa uzvarētājiem ir jānodarbina piesaistītos speciālistus ne mazāk kā 4 kalendāros mēnešus, slēdzot darba līgumu uz nenoteiktu laiku, ar bruto algu, kas nav mazāka par EUR 2 500,- (divi tūkstoši pieci simti *euro*, 00 centu).
9. Līdzfinansējuma apmērs ir 1500,- (viens tūkstotis pieci simti EUR, 00 centu) mēnesī viena darbinieka atalgojumam. Maksimālais līdzfinansējuma termiņš, uz kādu var pretendēt viens darbinieks, ir 3 (trīs) kalendārie mēneši. Maksimālais līdzfinansēto ekspertu skaits vienā uzņēmumā ir 5 (pieci) gab.
10. Ja saņemto pieteikumu līdzfinansējuma pieprasījums pārsniedz Konkursa plānoto summu, Konkursa vērtēšanas komisija pārtrauc tālāku pieteikumu pieņemšanu.
11. Pieteikuma iesniegšana nerada Aģentūrai pienākumu piešķirt vai izmaksāt Līdzfinansējumu. Līdzfinansējuma saņēmējs ir atbildīgs par visiem riskiem, kas ir saistīti ar pieteikumā minēto speciālistu nodarbināšanu, tostarp finanšu riskiem, tehniskiem riskiem, kā arī tādiem apstākļiem un notikumiem, kurus, saprātīgi rīkojoties, iepriekš bija iespējams paredzēt un kuri bija par šķērsli saistību izpildei.

# 2. Noteikumi de minimis atbalsta piešķiršanai

1. Piešķirot atbalstu, tiek piemēroti Komisijas Regulā Nr.2023/2831 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Regula) noteiktie *de minimis* atbalsta piešķiršanas nosacījumi.
2. *De minimis* atbalstu šī nolikuma ietvaros piešķir ievērojot Regulas 7.panta 3.punktā un 8.pantā minēto termiņu.
3. Ievērojot Regulas 5. panta 1. punkta nosacījumus, šī Konkursa ietvaros piešķirto *de minimis* atbalstu drīkst kumulēt ar citu *de minimis* atbalstu līdz Regulas 3. panta 2. punktā noteiktajam robežlielumam.
4. Līdzfinansējumu attiecībā uz vienām un tām pašām attiecināmajām izmaksām, kas piešķirts šī Konkursa ietvaros, nedrīkst kumulēt ar citu valsts atbalstu, ko piešķir citu atbalsta programmu vai ad-hoc atbalsta projektu ietvaros neatkarīgi no finansējuma avota.
5. Par *de minimis* atbalsta piešķiršanas brīdi ir uzskatāma Līguma noslēgšanas diena.
6. Pirms Līguma noslēgšanas Aģentūra veic izvērtējumu par Līdzfinansējuma piešķiršanu Pretendentam saskaņā ar Regulu, ievērojot Ministru kabineta 21.11.2018. noteikumus Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” un šajā Nolikumā noteikto.
7. Lai saņemtu līdzfinansējumu, Pretendentam pieteikuma veidlapā obligāti jānorāda *de minimis* atbalsta uzskaites sistēmā sagatavotās un apstiprinātās veidlapas identifikācijas numurs. Ja šis numurs nebūs norādīts, komisija patur tiesības izslēgt pieteikumu no tālākas vērtēšanas.
8. Pirms līguma slēgšanas, Aģentūra ievēro šādus nosacījumus:
	1. Pretendents tiek vērtēts viena vienota uzņēmuma līmenī. Viens vienots uzņēmums atbilst Regulas 2. panta 2. punktā noteiktajai “viena vienota uzņēmuma” definīcijai;
	2. Piešķirot atbalsta saņēmējam de minimis atbalstu, pārbauda, ka plānotais de minimis atbalsts kopā ar iepriekšējos trīs gados no atbalsta piešķiršanas dienas saņemto de minimis atbalstu viena vienota uzņēmuma līmenī nepārsniedz 300 000,- euro. Ja atbalsta apmērs, kuru plānots piešķirt atbilstoši šim nolikumam kopā ar iepriekšējos trīs gados no atbalsta piešķiršanas dienas piešķirto de minimis atbalstu viena vienota uzņēmuma līmenī pārsniedz Komisijas regulas Nr.2023/2831 3. panta 2. punktā noteikto robežlielumu, de minimis atbalstu piešķirt nav iespējams;
	3. Aģentūra pārbauda, vai Pretendentam viena vienota uzņēmuma līmenī plānotais *de minimis* atbalsts nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Regulas 3. panta 2. punktā noteikto maksimālo *de minimis* atbalsta apmēru;
	4. ja Pretendents darbojas vienlaicīgi vairākās nozarēs, tostarp Regulas 1. panta 1. punktā minētajās nozarēs, vai veic turpat minētas darbības (atbilstoši Nolikuma 25.3.6 un 25.3.8 apakšpunktam), Pretendentam jānodrošina šo nozaru vai darbību, vai to izmaksu nodalīšanu, saskaņā ar Regulas 1. panta 2. punktu.
9. Aģentūra nodrošina līdzfinansējuma uzskaiti saskaņā ar Ministru kabineta 21.11.2018. noteikumiem Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem”.
10. Aģentūra uzglabā informāciju par sniegto *de minimis* atbalstu 10 gadus no dienas, kad šīs atbalsta programmas ietvaros piešķirts pēdējais līdzfinansējums, savukārt, līdzfinansējuma saņēmējs - 10 gadus no konkrētā līdzfinansējuma piešķiršanas dienas.
11. Ja tiek pārkāpti Komisijas regulas Nr.2023/2831 nosacījumi, saņēmējam ir pienākums atmaksāt Aģentūrai projekta ietvaros saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

# 3. Konkursa izsludināšana

1. Konkursa rīkotājs paziņojumu par Konkursa sākšanu publicē interneta mājas lapā www.liveriga.com. Paziņojumā tiek norādīta šāda informācija:
	1. Konkursa nolikums;
	2. Konkursa rīkotājs;
	3. Konkursa nosaukums;
	4. Konkursa pieteikumu iesniegšanas vieta;
	5. Konkursa pieteikumu iesniegšanas termiņš;
	6. kontaktinformācija jautājumu un neskaidrību gadījumā.

# 4. Pretendentam noteiktās prasības

1. Konkursa pieteikumu var iesniegt Komercreģistrā reģistrēta juridiska persona (izņemot pilnīgas vai daļējas valsts un pašvaldību kapitālsabiedrības) vai Biedrību un nodibinājumu reģistrā reģistrēta biedrība vai nodibinājums, vai arī uzskaitīto juridisko personu apvienība, kas savu darbību apņemas realizēt Rīgas pilsētas administratīvajā teritorijā.
2. Konkursa pieteikumu nevar iesniegt pretendents:
	1. kam ar tiesas spriedumu ir pasludināts maksātnespējas process, ar tiesas spriedumu tiek īstenots tiesiskās aizsardzības process vai ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums vai kuru saimnieciskā darbība ir izbeigta, vai tas atbilst valsts tiesību aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru;
	2. kas pieteikuma iesniegšanas dienā pilnā apmērā un normatīvajos aktos noteiktajos termiņos nav samaksājis nodokļus un citus valsts vai pašvaldību noteiktos obligātos maksājumus (parādu summa līdz EUR 150,00 - (viens simts piecdesmit euro, 00 centi) netiek ņemta vērā);
	3. kas savu saimniecisko darbību plāno:
		1. alkoholisko dzērienu ražošanas nozarē;
		2. tabakas izstrādājumu ražošanas nozarē;
		3. azartspēļu vai derību nozarē;
		4. ar intīma rakstura izklaidi saistītā nozarē;
		5. ar finanšu un apdrošināšanas pakalpojumiem saistītā nozarē;
		6. zvejniecības un akvakultūras, lauksaimniecības produktu primārās ražošanas un lauksaimniecības produktu pārstrādes un tirdzniecības (ar nosacījumiem) nozarēs, kas minētas Regulas Nr. 1407/2013 1. panta 1. punkta a) - c) apakšpunktos;
		7. mežsaimniecības nozarē;
		8. darbībās, kas saistītas ar eksportu uz trešajām valstīm vai dalībvalstīm, tas ir, atbalstu, kas tieši saistīts ar eksportētajiem daudzumiem, izplatīšanas tīkla izveidi un darbību vai citiem kārtējiem izdevumiem, kas saistīti ar eksporta darbībām un, ja importa preču vietā tiek izmantotas vietējās preces, kas minētas Regulas Nr. 1407/2013 1. panta 1. punkta d) - e) apakšpunktos.
	4. pret kura īpašnieku, valdes locekļiem, patiesā labuma guvējiem, pārstāvēt tiesīgām personām, mātes vai meitas uzņēmumiem, u.tml., ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
	5. kas pēdējā pārskata gadā, saskaņā ar publiski pieejamu informāciju, ir veicis dividenžu izmaksu;
	6. kas ir pārkāpis kaut vienu šī nolikuma punktu.
3. Pretendents, kas konkursa pieteikumu vērtēšanas gaitā ir centies iegūt konfidenciālu informāciju vai mēģinājis ietekmēt lēmumu pieņemšanas procesu, nekavējoties tiek izslēgts no tālākas pieteikumu vērtēšanas.
4. Pretendentam piešķirtais līdzfinansējums ir paredzēts tikai un vienīgi piesaistīto speciālistu algu izmaksām;
5. Piesaistīto speciālistu algām ir jābūt ne mazākām par 2500 EUR (bruto);
6. Pretendentam ir pienākums nodrošināt, ka piesaistītie speciālisti, līdz ar rezidenta statusa iegūšanu, deklarē pastāvīgo dzīvesvietu Rīgas administratīvajā teritorijā.

# 5. Konkursa pieteikumu noformējums

1. Pieteikums un pielikumi jānoformē datorrakstā, valsts valodā.
2. Pieteikumam jābūt sagatavotam \*.doc vai \*.docx formātā.
3. Pieteikuma pielikumiem (ja tādi tiek pievienoti) jābūt sagatavotiem \*.xls, \*.pdf vai \*.jpg formātos.
4. Pieteikuma kopējais izmērs nedrīkst pārsniegt 20 MB. Pieteikumā drīkst ievietot saites uz liela izmēra pielikumiem, kas ir lejupielādējami Internetā.
5. Ja pieteikumu paraksta persona bez paraksta tiesībām organizācijā, pieteikumam ir jāpievieno attiecīga pilnvara.
6. Konkursa pieteikumam jāsastāv no šādām sastāvdaļām:
	1. pieteikuma veidlapa (1. pielikums);
	2. pieteikumam iespējams pievienot arī citus, šajā nolikumā neminētus pielikumus – fotogrāfijas, shēmas u.tml.;
	3. administratīvo kritēriju vērtēšanas tabula (pielikums Nr. 2), kā arī vērtēšanas komisijas locekļu apliecinājums (pielikums Nr. 3) un līguma projekts (pielikums Nr. 4) pieteikumam nav jāpievieno.
7. Ja kāda no pieteikuma daļām būs aizpildīta nepilnīgi vai nebūs aizpildīta vispār, pieteikums tiks izslēgts no tālākas vērtēšanas.
8. Pieteikumam jābūt parakstītam ar drošu elektronisko parakstu.
9. Ja pieteikums sastāv no vairākiem failiem, visiem pieteikumā ietilpstošajiem failiem jābūt saarhivētiem (sazipotiem) vienā kopīgā \*.zip failā un ar drošu elektronisko parakstu ir jābūt parakstītam šim \*.zip failam, nevis katram failam atsevišķi.

# 6. Konkursa pieteikuma iesniegšana

1. Konkursa pieteikums iesniedzams Aģentūrā, elektroniskā veidā, nosūtot to uz e-pastu invest@riga.lv.
2. E-pasta tematā (subject) jābūt rakstītam – Pieteikums atbalsta programmas “Augsti kvalificētu speciālistu relokācija” konkursam”.
3. Pieteikumi tiek pieņemti sākot ar konkursa izsludināšanas un publicēšanas brīdi līdz kalendārā gada 1. (ieskaitot).. Par iesniegtu pieteikums tiek uzskatīts tā saņemšanas, nevis nosūtīšanas brīdī.
4. Pieteikuma papildināšana vai labošana pēc tā iesniegšanas nav iespējama, izņemot 50. punktā noteiktajā kārtībā.
5. Pieteikumi, kas tiks saņemti vēlāk nekā 41. punktā minētajā termiņā vai citā veidā nekā norādīts 39. punktā, tiks izslēgti no tālākas vērtēšanas.
6. Pretendents iesniedzot Pieteikumu, piekrīt visiem nolikuma noteikumiem un ir atbildīgs par Pieteikumā norādīto ziņu patiesumu un sniegto apliecinājumu patiesumu, kā arī par Latvijas Republikā spēkā esošo normatīvo aktu prasību ievērošanu, tai skaitā nodokļu nomaksu.

# 7. Konkursā iesniegto pieteikumu vērtēšana un rezultātu pasludināšana

1. Komisija lēmumus pieņem vienreiz kalendārajā mēnesī, pieteikumu vērtēšanas sēdē, izskatot līdz kārtējā mēneša 15. datumam iesniegtos pieteikumus (ja tādi ir iesniegti).
2. Komisija lēmumu pieņem līdz nākošā mēneša 15. datumam.
3. Vērtēšana notiek trijās kārtās:
	1. pirmajā kārtā komisija nosaka Konkursa pieteikumu atbilstību Administratīvajiem vērtēšanas kritērijiem (2. pielikums). Konkursa pieteikums, kas saņēmis vismaz vienu vērtējumu „Nē”, tiek noraidīts un netiek virzīts izvērtēšanai otrajā kārtā. Pieteikumu atbilstības rezultātus apkopotā veidā fiksē komisijas sēdes protokolā;
	2. otrajā kārtā vērtēšanas laikā visos pieteikumos iesniegtās vakances komisija sakārto vienā kopīgā tabulā sākot ar to, kurš pretendents iesniedzis pieteikumu pirmais, saskaņā ar šī nolikuma punktu nr. 41. Līdzfinansējums vakancēm tiek piešķirts pēc kārtas, sākot no tā pretendenta, kurš pieteikumu iesniedzis ātrāk, kamēr vien ir pieejams atbalsta programmas budžets;
	3. Trešajā kārtā komisija nosaka piešķiramā finansējuma apmēru katrai vakancei un izveido kopsavilkumu ar vakancēm, kurām tiek piešķirts līdzfinansējums;
	4. gadījumā, ja beidzamajam pretendentam nav iespējams piešķirt pilnu prasīto finansējuma apmēru, komisija piešķir pretendentam daļēju finansējumu, saskaņā ar pieejamo budžetu;
	5. ja pretendents no piešķirtā daļējā finansējuma atsakās, tas tiek piedāvāts nākošajam pretendentam sarakstā.
4. Ja nav iespējams noteikt precīzu Konkursa pieteikumu vietu secību arī pēc
45. punktā norādītās kārtības, tad par uzvarētāju vietu kārtību lemj Konkursa vērtēšanas komisija, balsojot.
5. Paziņojums par Konkursa rezultātiem tiek:
	1. publicēts interneta mājas lapā www.liveriga.com;
	2. rakstiski paziņots visiem Konkursa uzvarētājiem, nosūtot e-pastu uz Konkursa pieteikumā norādīto e-pasta adresi.
6. Aģentūra patur tiesības pirms lēmuma pieņemšanas pieprasīt no Pretendenta papildus skaidrojumus vai dokumentus par Konkursa pieteikumā ietverto informāciju.

# 8. Pretendenta tiesības un pienākumi

1. Pretendents ir tiesīgs pirms Konkursa pieteikumu iesniegšanas termiņa beigām atsaukt iesniegto Konkursa pieteikumu.
2. Pretendents ir atbildīgs par Konkursa pieteikumā ietvertās informācijas patiesumu.
3. Pretendentam ir pienākums ievērot šī Konkursa nolikuma un tā pielikumu prasības.
4. Pretendents ir atbildīgs par nodokļu nomaksu, kas saistīta ar līdzfinansējuma saņemšanu.
5. Pretendentam ir tiesības uzdot Komisijai jautājumus par šo nolikumu un Konkursa norises kārtību zvanot konkursa komisijas sekretāram pa tālruni 27897357.
6. Pretendentam ir tiesības apstrīdēt Konkursa komisijas lēmumu saskaņā ar Rīgas domes 12.06.2024. saistošajiem noteikumiem Nr. RD-24-284-sn.

# 9. Līdzfinansējuma izmaksa

1. Līdzfinansējuma izmaksa notiek vienā maksājumā uz Pieteikumā norādīto bankas kontu.
2. Aģentūra patur tiesības neizmaksāt līdzfinansējumu, ja Pretendents:
	1. jebkādā veidā ir maldinājis Konkursa rīkotāju;
	2. nodarbinājis piesaistītos speciālistus īsāku laiku, nekā minēts Nolikuma 8. punktā;
	3. Maksājis piesaistītajiem speciālistiem mazākas algas, nekā minēts Nolikuma 8. punktā;
	4. nav ievērojis šī nolikuma vai 56. punktā minēto saistošo noteikumu nosacījumus.

# 10. Kontroles mehānisms

1. Saņēmējam ir pienākums 3 mēnešu laikā no līdzfinansējuma saņemšanas uzsākt darba attiecības ar speciālistiem, kurus ir plānots izvēlēties piesakoties šai atbalsta programmai, slēdzot darba līgumu uz nenoteiktu laiku.
2. Saņēmējam ir pienākums (nepārtraucot darba attiecības) ne ātrāk kā pēc 4 mēnešiem no darba attiecību uzsākšanas ar piesaistītajiem speciālistiem, iesniegt Aģentūrai atskaiti (iekļaujot amatu un aprēķināto algu sarakstus, kā arī norādot darbā pieņemto speciālistu piederību amatu klasei) par līdzfinansējuma izlietojumu pieteikumā norādīto mērķu sasniegšanai un sasniegto mērķu izvērtējumu.
3. Saņēmējam ir pienākums pievienot atskaitei dokumentus, kas radītu pārliecību par to, ka piesaistītie speciālisti, veicot darba pienākumus, fiziski ir atradušies un strādājuši Rīgā, kā arī 4 (četrus) mēnešus no darba attiecību uzsākšanas ir bijuši deklarēti Rīgā.
4. Aģentūrai ir tiesības likt atmaksāt izmaksāto līdzfinansējumu, ja Aģentūra konstatē, ka Saņēmējs:
	1. piešķirto līdzfinansējumu lietojis personīgā labuma gūšanai, nevis saskaņā ar nolikuma 27. punktu;
	2. piešķirto līdzfinansējumu izlietojis nodarbinot darbiniekus attālināti, ārpus Rīgas vai arī piesaistītie darbinieki, 4 (četrus) mēnešus no darba attiecību uzsākšanas, nav bijuši deklarēti Rīgā.

# 11. Komisijas darba organizācija

1. Komisijas locekļi pirms iesniegto pieteikumu atvēršanas, paraksta apliecinājumu par datu neizpaušanu trešajām personām un neieinteresētību, kāda konkrēta pretendenta izvēlē (Pielikums Nr. 3).
2. Komisiju vada un tās darbu kontrolē komisijas priekšsēdētājs.
3. Komisijas sēdes notiek pēc komisijas priekšsēdētāja, komisijas locekļu vai komisijas sekretāra ierosinājuma.
4. Komisija uzskatāma par lemttiesīgu, ja sēdē piedalās vismaz puse no tās locekļiem.
5. Komisijas kompetencē ietilpst:
	1. sagatavot, grozīt un apstiprināt Konkursa nolikumu;
	2. tiesības pieaicināt neatkarīgus ekspertus atzinuma sniegšanai par pieteikumos un gala atskaitēs esošo informāciju;
	3. sagatavot atbildes uz jautājumiem par Konkursu;
	4. izvērtēt iesniegtos pieteikumus un gala atskaites;
	5. pieprasīt skaidrojumus vai papildinājumus par pieteikumos un gala atskaitēs sniegto informāciju;
	6. pieņemt lēmumus saistībā ar sekmīgu Konkursa norisi;
	7. izvērtēt iesniegtās gala atskaites un pieņemt lēmumus par to apstiprināšanu vai līdzfinansējuma atprasīšanu.

Komisijas priekšsēdētājs M.Pakalniņš